ΓΡΑΠΤΗ ΕΡΩΤΗΣΗ P-2431/97 υποβολή: Edouard des Places (I-EDN) προς την Επιτροπή (8 Iουλίου 1997)

Θέμα: Έγκριση για τη διάθεση στηνν αγορά φυτοϋγειονομικών προϊόντων

Έχοντας υπόψη την απόφαση που εξέδωσε το Δικαστήριο των Ευρωπαϊκών Κοινοτήτων στις 12.11.1996 σχετικά με την υπόθεση C-201/94 που αφορά τα φαρμακευτικά προϊόντα, έχουν το δικαίωμα οι αρμόδιοι φορείς ενός κράτους μέλους να χορηγήσουν σε ένα ειδικό φυτοϋγειονομικό εισαγόμενο παρασκεύασμα και εφόσον δεν συντρέχουν αντίθετοι λόγοι όσον αφορά την προστασία της ζωής και της υγείας των ατόμων, την άδεια για τη διάθεσή του στην αγορά τη στιγμή που το εν λόγω κράτος μέλος διαθέτει πληροφορίες σύμφωνα με τις οποίες το εν λόγω φυτοϋγειονομικό παρασκεύασμα στο οποίο έχει χορηγηθεί άδεια διάθεσης στην αγορά σε άλλο κράτος μέλος και ένα άλλο φυτοϋγειονομικό παρασκεύασμα για το οποίο έχει χορηγήσει ήδη μία άδεια διάθεσης στην αγορά, παρασκευάζονται από τον ίδιο βιομήχανο ή βάσει αδειών που ο βιομήχανος αυτός έχει χορηγήσει και ότι αυτά τα δύο φυτοϋγειονομικά παρασκευάσματα, χωρίς να είναι απολύτως όμοια, έχουν παρασκευασθεί με τον ίδιο τρόπο και χρησιμοποιώντας τα ίδια ενεργά συστατικά και ότι έχουν επιπλέον τα ίδια φυσικά και χημικά αποτελέσματα;

Συμπληρωματική απάντηση του κ. Fischler εξ ονόματος της Επιτροπής (7 Νοεμβρίου 1997)

Η οδηγία 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοφαρμακευτικών προϊόντων ((ΕΕ L 230 της 19.8.1991. )) προβλέπει ότι τα κράτη μέλη πρέπει να θεσπίσουν κανόνες, σύμφωνα με τους οποίους τα φυτοφαρμακευτικά προϊόντα θα μπορούν να διατίθενται στην αγορά ή να χρησιμοποιούνται στην επικράτεια του εν λόγω κράτους μέλους μόνο κατόπιν επίσημης έγκρισης.

Όσον αφορά τις παράλληλες εισαγωγές φυτοφαρμακευτικών προϊόντων, η Επιτροπή θεωρεί ότι δεν φαίνεται να υπάρχει κανένα πρόβλημα για την υιοθέτηση λύσης ανάλογης με εκείνη που εφήρμοσε το Δικαστήριο στο ψήφισμα που εξέδωσε στις 12 Νοεμβρίου 1996 σχετικά με την υπόθεση αριθ. C-201/94 Smith & Nephew Pharmaceuticals. Από αυτό συνάγεται ότι ένα κράτος μέλος, το οποίο διαπιστώνει ότι ορισμένο φυτοφαρμακευτικό ιδιοσκεύασμα, για το οποίο έχει χορηγηθεί άδεια κυκλοφορίας εντός άλλου κράτους μέλους, και ορισμένο φυτοφαρμακευτικό ιδιοσκεύασμα, για το οποίο έχει το εν λόγω κράτος μέλος ήδη χορηγήσει άδεια κυκλοφορίας, παρασκευάζονται από την ίδια εταιρία ή από άλλες εταιρίες, βάσει αδείας από την προαναφερθείσα εταιρία, και ότι τα δύο αυτά φυτοφαρμακευτικά ιδιοσκευάσματα, χωρίς να είναι καθόλα όμοια, έχουν παρασκευασθεί σύμφωνα με την ίδια μέθοδο και με χρήση του ίδιου ενεργού συστατικού, πρέπει να χορηγήσει στο εισαγόμενο φυτοφαρμακευτικό ιδιοσκεύασμα άδεια κυκλοφορίας στην αγορά, εκτός αν οι ενδεχόμενες διαφορές μεταξύ των δύο υπό εξέταση προϊόντων δεν επηρρεάζουν την αποτελεσματικότητα τους από την άποψη των απαιτήσεων του άρθρου 4 παράγραφος 1 β) της οδηγίας 91/414/ΕΟΚ (όπως η δραστικότητα, η φυτοτοξικότητα, οι επιδράσεις στην υγεία του ανθρώπου και στο περιβάλλον).

Η Επιτροπή επισημαίνει ότι ενώπιον του Δικαστηρίου εκκρεμεί υπόθεση, κατά την οποία τέθηκε ανάλογο ερώτημα (βλ. υπόθεση C-100/96 The Queen κατά Minister for Agriculture, Fisheries and Food ex parte British Agrochemicals Association Ltd ((ΕΕ C 145 της 18.5.1996. ))). Στις 2 Οκτωβρίου 1997, ο εισαγγελέας εξέδωσε πόρισμα σχετικά με την εν λόγω υπόθεση, ενώ δεν έχει ακόμη οριστεί ημερομηνία για την έκδοση της απόφασης του δικαστηρίου.